**B. Osobitná časť**

**K § 1**Ustanovuje sa pôsobnosť zákona.

**K § 2**Definujú sa pojmy pre účel tohto zákona.

**K § 3**

Ustanovuje sa postavenie a pôsobnosť Správy štátnych hmotných rezerv Slovenskej republiky (ďalej len „Správa rezerv“) pri správe štátnych hmotných rezerv, ktoré sú vo vlastníctve štátu, a pri činnostiach súvisiacich s hospodárením s nimi.

**K § 4**

Ustanovuje sa povinnosť spolupráce ostatných orgánov štátnej správy so Správou rezerv pri plnení úloh na úseku štátnych hmotných rezerv.

**K § 5**

Upravuje sa základné rozdelenie štátnych hmotných rezerv a použitie jednotlivých druhov štátnych hmotných rezerv v konkrétnych stavoch a situáciách.

Štátne hmotné rezervy nepodliehajú žiadnej forme núteného výkonu rozhodnutia a nemôžu byť predmetom vecného práva k cudzej veci z dôvodu, že by tým mohlo dôjsť k sťaženiu alebo zmareniu účelu tvorby a použitia štátnych hmotných rezerv alebo sťaženiu činnosti Správy rezerv ako výkonnej zložky krízového riadenia.

**K § 6**

Ustanovujú sa pravidlá pre tvorbu štátnych hmotných rezerv. Správa rezerv vytvára štátne hmotné rezervy na základe požiadaviek ministerstiev. Pri tvorbe štátnych hmotných rezerv sa musí postupovať podľa zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov alebo zákona Národnej rady Slovenskej republiky č. 278/1993 Z. z. o správe majetku štátu v znení neskorších predpisov.

**K § 7**

Ustanovujú sa pravidlá pre tvorbu hmotných rezerv.

Tvorbu a limity hmotných rezerv schvaľuje vláda Slovenskej republiky. Správa rezerv pri predložení návrhu na tvorbu hmotných rezerv vychádza z požiadaviek ministerstva, pričom tieto posúdi v súlade s potrebami Správy rezerv.

**K § 8**

Definujú sa spôsoby tvorby mobilizačných rezerv, postupy, termíny a povinnosti Správy rezerv, príslušných ministerstiev a ochraňovateľov pri vytváraní požiadaviek na tvorbu mobilizačných rezerv.

Stanovuje sa povinnosť ministerstiev prehodnocovať opodstatnenosť mobilizačných rezerv za účelom zabezpečenia ich funkčnosti a modernizácie.

Stanovuje sa lehota na predkladanie požiadaviek na tvorbu mobilizačných rezerv. Kalendárnym rokom predchádzajúcim trom nasledujúcim rokom sa rozumie rok pred trojročnicou, t.j. napríklad na roky 2024-2026 je takýmto rokom rok 2023.

**K § 9**

Definujú sa postupy a spôsoby tvorby pohotovostných zásob.

Počas vyhláseného krízového stavu alebo mimoriadnej situácie môže rozhodnúť o tvorbe pohotovostných zásob predseda Správy rezerv aj bez súhlasu vlády Slovenskej republiky.

**K § 10**

**Stanovujú sa podmienky použitia jednotlivých druhov štátnych hmotných rezerv.**

**O použití hmotných rezerv rozhoduje vláda Slovenskej republiky alebo predseda Správy rezerv.**

**O použití mobilizačných rezerv rozhoduje vláda Slovenskej republiky alebo predseda Správy rezerv v závislosti od vyhláseného stavu.** Definuje sa opodstatnenosť mobilizačných rezerv, financovanie ochraňovania mobilizačných rezerv v stave bezpečnosti, použitie mobilizačných rezerv a postupy po použití mobilizačných rezerv.

**O použití pohotovostných zásob rozhoduje výlučne Správa rezerv.**

**Definujú sa postupy po použití štátnych hmotných rezerv. Pri poklese hmotných rezerv pod minimálny limit Správa rezerv prioritne navrhne doplnenie hmotnej rezervy do stavu pred použitím. Pri spotrebovaní, zničení, znehodnotení alebo poškodení mobilizačných rezerv a pohotovostných zásob je žiadateľ prioritne povinný uviesť ich do pôvodného stavu.**

**K § 11**

Ustanovujú sa všeobecné pravidlá pre financovanie štátnych hmotných rezerv. Tvorba a hospodárenie štátnych hmotných rezerv sa uhrádza zo štátneho rozpočtu alebo zo samostatných účtov Správy rezerv. Keďže limit verejných výdavkov sa vzťahuje aj na prostriedky na samostatných účtoch štátnych rozpočtových organizácií, realizáciou výdavkov zo samostatného účtu, nesmie byť prekročený limit verejných výdavkov

Pri uplatňovaní preddavkov sa postupuje podľa zákona o rozpočtových pravidlách verejnej správy.

Na započítanie vzájomných pohľadávok Správy rezerv pri obmene a zámene sa nepoužijú ustanovenia zákona č. 374/2014 Z. z. o pohľadávkach štátu a o zmene a doplnení niektorých zákonov v znení neskorších predpisov.

Zabezpečenie štátnych hmotných rezerv sa vykoná alternatívne jednou z troch možných spôsobov zabezpečenia.

**K § 12**

Ochraňovateľ zabezpečuje prevádzkyschopnosť skladových priestorov pri skladovaní štátnych hmotných rezerv. Ochraňovateľ je povinný ochraňovať štátne hmotné rezervy tak, aby ich bolo možné kedykoľvek vyskladniť a použiť bez akýchkoľvek prekážok a obmedzení.

Stanovujú sa spôsoby a možnosti skladovania štátnych hmotných rezerv.

**K § 13**

Upravuje sa súhrn činností spadajúcich do pojmu ochraňovanie.  
Ochraňovanie nemusí znamenať súčasný výkon všetkých činností uvedených v tomto ustanovení. Rozsah činností každého ochraňovateľa môže byť upravený odlišne zmluvou o ochraňovaní.

Ochraňovateľ sa zaväzuje postupovať pri ochraňovaní štátnych hmotných rezerv spôsobom predchádzajúcim škodám a v prípade vzniku škôd tieto odstrániť prioritne uvedením do pôvodného stavu.

Neodbornou manipuláciou sa rozumejú prípady, ak pri preskúšaní štátnych hmotných rezerv ochraňovateľ postupuje nekvalifikovane, v rozpore s poznatkami, s technologickými postupmi príslušnej štátnej hmotnej rezervy a pod.

**K § 14**

**Definuje sa, kto môže byť ochraňovateľom mobilizačných rezerv. Upravuje sa postup ochraňovateľa a správcu konkurznej podstaty v prípade vyhlásenia konkurzu alebo povolenia reštrukturalizácie na majetok ochraňovateľa. Štátne hmotné rezervy nepodliehajú konkurzu ani reštrukturalizácii.**

**K § 15**

Ustanovujú sa postupy, spôsoby, termíny, finančné náležitosti a povinnosti Správy rezerv a ochraňovateľov pri obmene štátnych hmotných rezerv.

**K § 16**

Ustanovujú sa postupy, spôsoby, termíny, finančné náležitosti a povinnosti Správy rezerv a ochraňovateľov pri zámene hmotných rezerv.

**K § 17**

Ustanovujú sa postupy, spôsoby, termíny, finančné náležitosti a povinnosti Správy rezerv a ochraňovateľov pri zámene mobilizačných rezerv.

K návrhu na zámenu mobilizačných rezerv je ochraňovateľ povinný zároveň predložiť aj súhlas príslušného ministerstva.

**K § 18**

Ustanovujú sa postupy, spôsoby, termíny, finančné náležitosti a povinnosti správy rezerv a ochraňovateľov pri zámene pohotovostných zásob.

**K § 19**

**Ak zanikne dôvod, aby niektorá položka bola naďalej vedená ako štátna hmotná rezerva, jej predaj sa vykoná podľa zákona Národnej rady Slovenskej republiky č. 278/1993 Z. z. o správe majetku štátu v znení neskorších predpisov.**

**K § 20**

Keď mobilizačné rezervy prestanú plniť svoj účel, je ochraňovateľ povinný bezodkladne požiadať o vyčlenenie mobilizačných rezerv.

Upravuje sa postup ministerstva pri zrušení subjektu hospodárskej mobilizácie a postup ochraňovateľa a ministerstva, ak sa mobilizačné rezervy stanú neúčelné pre plnenie opatrení hospodárskej mobilizácie.

Ochraňovateľ je povinný ochraňovať mobilizačné rezervy aj po vyčlenení.

**K § 21**

**Stanovuje sa možnosť Správy rezerv rozhodnúť o preradení jednotlivých druhov štátnych hmotných rezerv.**

**K § 22**

Ustanovuje sa postup pri vypožičiavaní mobilizačných rezerv a pohotovostných zásob. Z dôvodu, že výpožička je bezodplatná a môže trvať maximálne jeden rok, môže sa poskytnúť iba orgánom územnej samosprávy, rozpočtovým a príspevkovým organizáciám štátu a územnej samosprávy. Po uplynutí doby výpožičky môže vypožičiavateľ požiadať o ďalšie užívanie daného predmetu formou nájmu. O udelenie súhlasu s výpožičkou mobilizačných rezerv požiada príslušné ministerstvo a ochraňovateľa Správa rezerv.

**K § 23**

Ustanovuje sa postup pri nájme mobilizačných rezerv a pohotovostných zásob. Štátne hmotné rezervy sa ako predmet nájmu môžu poskytnúť podnikateľom, orgánom územnej samosprávy, rozpočtovým a príspevkovým organizáciám štátu a územnej samosprávy. Nájomné sa dohodne v zmluve, pričom zákon stanovuje minimálne nájomné vo výške jednej dvanástiny ročnej odpisovej sadzby rovnomerného odpisovania z nadobúdacej ceny predmetu nájmu. O udelenie súhlasu s nájmom mobilizačných rezerv požiada príslušné ministerstvo a ochraňovateľa Správa rezerv.

**K § 24**

**Ustanovuje sa postup pri rozhodovaní Správy rezerv o použití a hospodárení so štátnymi hmotnými rezervami v konaniach vymedzených v tomto ustanovení. Stanovuje sa spôsob rozhodnutia alebo ukončenia konania, náležitosti rozhodnutia, lehota na vydanie rozhodnutia. Rozhodnutie sa doručuje elektronicky, pričom v prípade problémov s elektronickým doručovaním v záujme zabezpečenia riadneho výkonu je možné rozhodnutie doručiť písomnosť aj v listinnej forme.**

**Rozhodnutie môže byť preskúmané z vlastného podnetu štatutárneho orgánu.**

**Na konanie a rozhodovanie podľa tohto ustanovenia sa nevzťahuje všeobecný predpis o správnom konaní.**

**K § 25**

Ustanovujú sa výšky pokút a postup ich ukladania za porušenie povinností ustanovených týmto zákonom. Všeobecný predpis o správnom konaní sa vzťahuje iba na konanie o ukladanie pokút.

**K § 26**

Ustanovuje sa prechodné ustanovenie na vyriešenie právnych vzťahov vyplývajúcich zo zákona č. 372/2012 Z. z. o štátnych hmotných rezervách a o doplnení zákona č. [25/2007 Z. z.](https://www.slov-lex.sk/pravne-predpisy/SK/ZZ/2007/25/) o elektronickom výbere mýta za užívanie vymedzených úsekov pozemných komunikácií a o zmene a doplnení niektorých zákonov v znení neskorších predpisov v znení zákona č. 218/2013 Z. z., ktorý tento zákon ruší.

**K § 27**

Zrušuje sa doterajšia právna úprava štátnych hmotných rezerv podľa zákona č. 372/2012 Z. z. o štátnych hmotných rezervách a o doplnení zákona č. [25/2007 Z. z.](https://www.slov-lex.sk/pravne-predpisy/SK/ZZ/2007/25/) o elektronickom výbere mýta za užívanie vymedzených úsekov pozemných komunikácií a o zmene a doplnení niektorých zákonov v znení neskorších predpisov v znení zákona č. 218/2013 Z. z.

**K § 28**

**Navrhuje sa účinnosť zákona 1. septembra 2023.**